Jednokratna pomoć može se odobriti u novcu ili naravi samcima i kućanstvima koji zbog nepovoljnih okolnosti nisu u mogućnosti djelomično ili u cijelosti podmiriti sljedeće troškove:

* stanovanja
* nabave namirnica i higijenskih potrepština
* prehrane
* hrane za dojenčad
* nabave lijeka
* nabave medicinske opreme i pomagala
* nabave neophodnog pokućstva
* nužne adaptacije stambenog prostora
* u vezi odgoja i obrazovanja djeteta
* polaženja izvannastavnih i izvanškolskih aktivnosti djece
* (re)habilitacije i socijalne integracije djece s teškoćama u razvoju
* smrti člana obitelji
* i druge troškove neophodne radi zaštite od obiteljskog nasilja, sprječavanja socijalne isključenosti i beskućništva.

Jednokratna pomoć može se odobriti samcima i kućanstvima čiji prosječan mjesečni prihod, ostvaren u prethodna tri mjeseca, ne prelazi sljedeće iznose:

* samac 900,00 EUR
* dvočlano kućanstvo 1.200,00 EUR,
* tročlano kućanstvo 1.500,00 EUR,
* četveročlano kućanstvo 1.800,00 EUR,
* za svakog daljnjeg člana kućanstva cenzus se povećava za 300,00 EUR.

Iznimno, neovisno o prihodima i imovinskom statusu kućanstva, pravo na jednokratnu pomoć u novcu ili naravi mogu ostvariti korisnici u svrhu podmirenja troškova korištenja usluga (re)habilitacije i socijalne integracije djece s teškoćama u razvoju, temeljem preporuke nadležnog liječnika, rehabilitatora ili druge stručne osobe, o nužnosti korištenja odgovarajućih usluga (re)habilitacije ili socijalne integracije, koje im ne mogu biti pružene u nadležnim ustanovama na području Grada Koprivnice.

Jednokratna pomoć odobrena u novcu uplaćuje se na račun korisnika, kao nadoknada stvarno podmirenih troškova, dokazanih ispostavljenim računima nadležnih pružatelja usluga.